Nye projekter i byen / Nyheder i Aalborg Kæmpe nyhed: Nordjyske rigmænd bag gigantisk milliard-projekt på Havnefronten 12. sep 2017, kl. 12:09 Skrevet af: Michael Qureshi Et nyt kæmpe milliardprojekt er netop præsenteret som et konkret projekt på Havnefronten i Aalborg. Bag projektet står syv af Nordjyllands rigeste investorer. Det hele skal tegnes af Bjarke Ingels, der er blandt verdens bedste arkitekter. De syv er er gået sammen om at skabe et enestående oplevelsesmekka for alle med interesse i sjældne biler, supersportsvogne og motorcykler. Det sker når – og hvis – Aalborg Kommune giver tilladelse til en 8-talsformet bilremise, der bliver et levende museum og samlingspunkt for bilentusiaster på havne-fronten øst for KMD-huset. Ved siden af bilremisen ønsker investorerne desuden at opføre et 107 meter højt tårn med lejligheder, der alle får en unik udsigt. BIG-Bjarke Ingels Group-projektet binder hele Aalborg sammen i én ubrudt havnefront, hvor man langs Limfjorden kan gå fire kilometer mellem Spritten og det nye BIG-projekt. Et af Nordjyllands mest ikoniske byggerier BIG-Bjarke Ingels Group, bedre kendt som BIG, har tegnet det, der meget vel kan blive et af Nordjyllands og Danmarks mest ikoniske byggerier. De syv nordjyske investorer bag projektet tæller Eigild Christensen, Mads Peter Veiby, Jacob Christensen, Jørgen Bønsdorff, Jan Nygaard, Mark Nielsen og Jacob Bang, alle erhvervsfolk med en glødende interesse for biler. Det milliarddyre projekt er opstået ud fra ønsket om at skabe et samlingssted for biler, motorcykler og specialværksteder, og i 8-tallet skal der ud over den dynamiske museumsudstilling med plads til 350 køretøjer være værksteder, bilklargøring, restaurant, isbar, eventrum og kontorer. Tilsvarende projekt findes i Tyskland Noget tilsvarende findes bl.a. i Berlin og Stuttgart, hvor bilremiser er blevet et stort tilløbsstykke og et mekka for alle, der har lyst til at udstille eller bare se på dyre, sjældne, usædvanlige eller klassiske biler og motorcykler. Som en del af projektet har BIG med arkitekt og ansvarlig partner David Zahle i spidsen ydermere skabt et højhus med først syv parkeringsetager og dernæst boliger fordelt over yderligere 21 etager. Heraf er to af etagerne reserveret til fællesrum, restaurant samt sports- og fritidsaktiviteter. Lejlighederne i det 107-meter høje bolighus får en enestående udsigt uanset hvilket verdenshjørne, de er orienteret mod. Højhuset er tegnet under stor hensyntagen til vindforholdene i Aalborg, hvorfor BIG har skabt en særlig arkitektur, hvor den bølgende og sky-lignende facade består af altaner, der er med til at bryde vinden på en måde, som flade altaner og vinduespartier ikke er i stand til. Lejligheder med forskellige størrelser Lejlighederne får en varierende størrelse på 70, 140 og 210 kvadratmeter for at tage hensyn til forskellige familiemønstre og økonomiske udgangspunkter, og på toppen placeres en offentligt tilgængelig sky bar og restaurant. “Vi vil gerne opføre dette arkitektoniske mesterværk, fordi vi elsker biler og ønsker at dele vores kærlighed med alle, der har lyst til at bruge huset eller bare komme og kigge ganske gratis. Samtidig har vi ønsket at skabe et lejlighedsfyrtårn, der sammen med de to øvrige BIG-projekter i Aalborg for alvor vil sætte byen og Nordjylland på verdenskortet. Projektet hele binder havnefronten sammen og sikrer for første gang, at man kan gå fire kilometer langs det, der i vores optik er på vej til at blive landets mest attraktive havnepromenade. Vi er oprigtigt stolte over idéen, men i sidste ende skal politikerne naturligvis først tage endeligt stilling til planerne, før de kan realiseres,” forklarer Eigild Christensen, der udgør en syvendedel af investorkredsen. Projektet er på nuværende tidspunkt præsenteret for borgmesteren, rådmanden og stadsarkitekten. Næste skridt er, at byggeriet skal behandles i By- og Landskabsforvaltningen, hvorefter der skal vedtages en lokalplan.

Trodser krisen: Særligt Aalborg-hotel udvider med 47 nye lejligheder 12. jul 2020, kl. 09:07 Skrevet af: Stine Kjølby Christensen Aalborg Hotel Apartments oplever stigende interesse fra det nordjyske erhvervsliv for periodevis at indkvartere egne medarbejdere, internationale samarbejdspartnere eller specialister i møblerede lejligheder. De første 27 møblerede lejligheder på Venøsundvej stod klar i 2018. Siden har Aalborg Hotel Apartments i Aalborg Øst oplevet en stor efterspørgsel på indkvarteringskonceptet. Det resulterer nu i en markant investering, nemlig en udvidelse i form af yderligere 47 nybyggede lejligheder svarende til en kapacitetsforøgelse på ca. 175 %. De nye lejligheder er beliggende på Tornhøjvej blot 400 m fra den oprindelige bebyggelse og midt mellem Aalborgs industrikvarter og nye supersygehus. Vækstplaner booster efterspørgsel Det er netop bl.a. supersygehusbyggeriet i Aalborg Øst, vækst og udvidelser hos bydelens store virksomheder og en ambitiøs grøn vækststrategi hos Aalborg Havn, der giver anledning til et stigende behov for at hente specialister ind. Og de skal indkvarteres: “Det kan fx være ansatte hos underleverandører til landsdelens store tekniske virksomheder såsom Bladt Industries og Siemens Gamesa. Også Aalborg Universitet, Region Nordjylland og NOVI Science Park har løbende behov for indkvartering af undervisere, forskere o.lign. på midlertidige ophold i byen,” siger John Andersen, som er investor og medejer i Aalborg Hotel Apartments. Behovet for indkvartering kan også opstå i forbindelse med særlig træning og oplæring eller hos specialister, der periodevist arbejder på en specifik bygge- eller projektopgave. Forventer næsten fuld belægning Med en belægningsprocent på mellem 70 og 90 sker investeringen på et grundlag om en klar forventning om at kunne belægge den øgede volumen året rundt. Bl.a. har Aalborg Hotel Apartments store forventninger til det nye supersygehus i Aalborg Øst, der ligger placeret tæt ved: “I forbindelse med selve byggeriet bliver der brug for fx montører med specialkompetencer inden for sundhedsteknologi, som hentes ind fra udlandet, og senere ved vi, at også andre faggrupper får behov for indkvartering,” siger John Andersen. Det er både et ønske om at give den indkvarterede medarbejder eller specialist en god oplevelse og arbejdsglæde såvel som praktik og infrastruktur, der gør det mere attraktivt for virksomhederne i det store erhvervsområde at indkvartere i de lokalt beliggende lejligheder end på hotel i centrum. I ferieperioden, når de rejsende erhvervsfolk ikke har behov for indkvarteringen, er det ind- og udenlandske gæster på ferieophold eller familiebesøg, der fylder de tomme lejligheder. Aalborg Sushi Festival er tilbage Prøv 22 stykker fra nyåbnede Yummi for 115 kr. eller gourmetmenuen fra Karma Sushi på 20 stk. for 210 kr. Se alle steder der er med og deres menuer lige her Læs lignende nyheder Mere fra skribent

Nordjyllands højeste bygning står færdig: 166 lejligheder er klar ved Havnefronten 14. maj 2020, kl. 18:05 Skrevet af: Stine Kjølby Christensen Aalborg by vokser og vokser – både i højde og drøjde. Det kan igen fastslås, efter Horisonten, der med sine 70 meters højde bliver Nordjyllands højeste bygning, nu er bygget færdig. Den majestætiske bygning, der rummer intet mindre end 166 lejligheder, fordelt på 22 etager, har efterhånden været to års undervejs – men nu er den sidste mursten lagt, og Horisonten er klar til indflytning. Horisonten er blevet opført på det grundstykke, hvor der frem til 1982 stod to af Dansk Andels Cementfabriks’ cementsiloer på 54 meter. Arkitekturen på højhuset er derfor blevet genfortolket, hvor tre runde siloer er bygget sammen til en mere moderne og nyskabende arkitektur. “Det er med en vis stolthed, at vi afleverer Horisonten til bygherren og de kommende beboere. Vi har haft et rigtigt godt byggeforløb med alle parter, og undervejs blev byggepladsen sågar kåret til Danmarks pæneste byggeplads. Der har været en konstruktiv dialog og en gennemarbejdet planlægning, som har holdt fra start til slut,” siger projektchef i NCC Kasper Knudsen. NCC har været totalentreprenør på Horisonten, som blev startet i december 2017. Færdige før tid Horisonten er afleveret en måned før tid, og det skyldes et rigtigt godt samarbejde mellem bygherre, NCC og fagentreprenørerne lige fra begyndelsen. Allerede i startfasen blev arbejdsprocesserne optimeret, så produktionshastigheden forøgedes. “Alle har roet i samme retning. Vi havde planlagt at bruge 12 dage per etage, men klarede det på 10 dage. Allerede ved arbejdet på 1. etage så vi, hvor der kunne finjusteres, og så var det bare om at gentage det op i højden. Det handler om planlægning, og den var i orden,” siger Kasper Knudsen. Populære lejligheder NCC, der har bygget Horisonten for Aberdeen Standard Investments, der allerede i løbet af byggeriet fik solgt en stor del af lejlighederne. Horisonten, der er tegnet af Arkitema, rummer 166 lavenergi lejligheder. Lejlighederne varierer fra 1-værelses på 49 kvm og op til 5-værelses lejligheder. På toppen af Horisonten ligger en 236 kvm Penthouselejlighed med en ikke mindre end 379 kvm tagterrasse med et orangeri på cirka 40 kvm. Du kan se billeder fra lejlighederne lige her. Alle lejlighederne har altan, og den runde form gør, at de alle er ugenerede. Desuden er der en stor, fælles tagterrasse. I gadeniveau etableres der cafe. Kommunens dyreste kvadratmeterpris Ikke nok med at Horisonten kan prale af at være Nordjyllands højeste beboelsesejendom – i toppen af den, finder man nemlig også den bolig, der har “Aalborg Kommunes hidtil dyreste kvadratmeterpris” på CV’et. Den 237 kvm store penthouselejlighed blev solgt i slutningen af 2019 for 14,7 millioner kroner. Salget skrev sig dermed ind i historien med 62.025 kroner pr. kvadratmeter. Horisontens lejlighedspriser går fra 975.000 til 14,7 millioner, og det økonomiske spænd danner grundlaget for en ny bydel tæt ved fjorden og byen, hvor der er plads til alle. Læs lignende nyheder Mere fra skribent